Fitbit lancerer Charge 5 og samarbejde med Will Smith

Fitbit har opdateret sin mest populære sundheds- og aktivitetstracker og lancerer nu Fitbit Charge 5, der nu skal give samme indsigt i kroppens fysiske og mentale tilstand som smartwatches. Ud over at enheden nu har fået AMOLED-farveskærm er den store nyhed, at EDA-sensoren, der blev introduceret i sidste års væsentlige dyrere Fitbit Sense, nu er ‘dryppet ned’ i Charge 5.

EDA-sensoren måler din krops reaktion i stressede situationer gennem små ændringer i dine fingres svedkirtler. Det betyder, at enheden kan give dig en såkaldt Stress Management Score baseret på både din mentale tilstand. Scoren kan give dig en indikation på, om du påtage dig flere udfordringer eller vil have godt af at genoplade batterierne.

Charge 5 måler også din puls døgnet rundt og giver besked, når du er over eller under dit personlige pulsniveau. Enheden vil på sigt også få Elektrokardiogram-appen (EKG), men det vil endnu ikke være tilgængeligt for det danske marked.

Ud over EDA’en er Charge 5 udstyret med indbygget GPS, Active Zone Minutes, 20+ træningsindstillinger, automatisk registrering af aktivitet, Cardio Fitness Level og Score (V02 Max), Health Metrics, Sleep Score, Sleep Stages, SmartWake, vandtæthed i 50 meters dybde og op til syv dages batteritid.

Den nye skærm er to gange lysere end forgængeren, hvilket gør det let at se den på solrige dage, lover Fitbit. Den kan være tændt hele tiden så det er nemt se dine tal under træning.

Will Smith koster

Du kan også få ekstra funktioner på Charge 5, men så koster det. Med et abonnement til Fitbit Premium vil du også få adgang til mere end 200 træningssessioner af anerkendte trænere og brands. Samtidig lancerer Fitbit den nye funktion Daily Readiness Score, der på baggrund af dine samlede sundhedsdata vil give dig en personlig score og et indblik i, hvordan du kan få det optimale ud af din daglige aktivitet og træning.

Fitbit har også slået sig sammen med skuespilleren Will Smith i et samarbejde omkring udvikling af eksklusivt indhold til Fitbit Premium og sociale medier. Fra den 27. september vil Fitbit-abonnenterne blandt andet kunne finde træningsvideoer med Will Smith og hans trænere.

Will Smith har også brugt Fitbit, som et redskab i hans kommende YouTube-serie, Best Shape Of My Life, der dokumenterer skuespillerens rejse fra corona-kiloene til hans livs topform. Læs mere om samarbejdet her.

Fitbit Charge 5 kan forudbestilles allerede i dag på Fitbit.com. For nye abonnenter medfølger også 6 måneders gratis medlemskab af Fitbit Premium. Prisen for Charge 5 er 1.399 kroner. Et Fitbit Premium-abonnnement koster 69 kroner om måneden – eller 599 kroner, hvis du binder dig for et år ad gangen.

Fitbit lancerer Charge 5 og samarbejde med Will Smith